游蒲澗呈周帥蔡漕張舶
作者：楊萬里
朝代：宋

paragraphs: 勝日從公蒲澗游，萬壑聲滿千崖秋。
一逕如蛇三百曲，繞盡山腹到山頭。
穹巖千仞欹欲裂，仰看飛泉瀉雲窟。
鏘成環佩奏成琴，濺作珠璣霏作雪。
步穿危磴攀蒼藤，忽上穹巖頂上行。
人在半天泉在井，不敢下瞰惟聞聲。
只怪前驅深不見，須臾却向前山轉。
海風吹袖萬丈長，海水去人一弓遠。
老僧雲卧晏未興，先遣長松夾道迎。
小參古殿黄面老，不見舊日安期生。
景泰上方半堵壁，城中望之雪山白。
却從景泰望城中，曉日樓臺煥金碧。
君不見中流千金博一壺，不如游山饑時粥一盂。
金印繫肘大如斗，不如游山倦時一杯酒。
安期飛昇今幾年，祖龍不是不求仙。
至今年年七月二十五，傾城游人來訪古。